**Samppa Kalevi Lajunen** (fødd 23. april 1979) er ein finsk tidlegare kombinertløpar frå Åbo som mellom 1997 og 2002 tok medaljar i samtlege internasjonale meisterskap. Høgdepunktet kom under OL 2002 i Salt Lake City, der han tok tre av tre moglege gullmedaljar. Han vann eitt VM-gull i lagtevlinga 1999, fem VM- og OL-sølv, i tillegg til tre bronsemedaljar i to ulike verdsmeisterskap. Lajunen vann verdscupen i kombinert i 1997 og 2000, medan han 2002 og 2004 kom på andreplassen i same. Mellom 1997 og 2004 sigra han i 20 renn i verdscupen.

Aktiv
-----

Lajunen vann verdscupen i kombinert i 1997. Same sesongen fekk han si fyrste VM-medalje, ein sølvmedalje i lagtevlinga under verdsmeisterskapen på ski i Trondheim. Han gjekk då tredjeetappen for det finske lag som var i mål vel 45 sekundar bak gullaget til Noreg. I den individuelle tevlinga kom han heilt nede på 17. plass.

Under dei olympiske leikane i Nagano i 1998 tok Lajunen sølvmedaljen bak Bjarte Engen Vik i det individuelle rennet, før han så fekk eit nytt lagsølv med Finland. Som i olympiaden året før vart Vik for sterk i normaløvinga i ski-VM 1999 i Ramsau, med Lajunen på ein klar andreplass. I lagtevlinga gjekk Lajunen Finland til ein overlegen siger; Hannu Manninen, Tapio Nurmela og Jari Mantila var dei andre verdsmeistrane. Til sist i meisterskapen kom Lajunen på femteplass i den nye meisterskapsøvinga med sprint/halvprogram.

Gjennom 2000-sesongen, då det ikkje vart arrangert internasjonalt meisterskap for kombinert-utøvarane, steig Lajunen til topps i heile åtte renn i verdscupen. Han kom dessutan seks gongar på andreplass i verdscuprenn, og vann FIS sin kombinertpokal på suverent vis.

På finsk heimebane i Lahti 2001 fekk Lajunen sølvmedaljen i begge dei individuelle øvingane. Han var over minuttet bak Vik i normaløvinga, men berre 6,2 sekundar bak tyske Marco Baacke i halvprogrammet. I lagtevlinga vart det bronse på Lajunen og Finland.

Lajunen vann alle kombinertøvingane under vinter-OL 2002 i Salt Lake City. Han opna med å vinne normaløvinga, knappe 25 sekundar føre landsmannen Jaakko Tallus. I lagtevlinga gjekk Lajunen den fyrste etappen for Finland på den avsluttande stafetten, og vart etterfylgd av Mantila, Tallus og Manninen, sistnemnde gjekk i mål vel sju sekundar føre Tysklands ankermann. Den 27. februar fullførte Lajunen sin storeslem då han vann halvprogrammet med ni sekundars forsprang til Ronny Ackermann, tyskaren som tok sølvmedaljen.

I sin siste sesong som kombinterløpar, 2003, tok Lajunen bronsemedaljen i normaløvinga i ski-VM 2003 i Val di Fiemme. Han fekk ein ny bronse i lagtevlinga, og vart så nummer åtte i halvprogrammet.

### Medaljar og besteplasseringar i internasjonale meisterskap

* Trondheim 1997: Sølvmedalje i lagtevlinga
* Nagano 1998: Sølvmedalje i den individuelle øvinga og i lagtevlinga
* Ramsau 1999: Sølvmedalje i normaløvinga og gullmedalje i lagtevlinga
* Lahti 2001: Sølvmedalje i begge dei individuelle renna, bronsemedalje i lagtevlinga
* Salt Lake City 2002: Gullmedalje i begge dei individuelle renna, samt i lagtevlinga
* Val di Fiemme 2003: Bronsemedaljar i normaløvinga og i lagtevlinga

### Verdscupsigrar

| Dato | Stad | Øving |
| --- | --- | --- |
| 5. januar 1997 | Tyskland Schonach | Normal |
| 14. januar 1997 | Italia Val di Fiemme | Normal |
| 28. november 1997 |  Rovaniemi | Sprint |
| 30. januar 1999 | Frankrike Chaux-Neuve | Normal |
| 6. mars 1999 |  Lahti | Normal |
| 11. desember 1999 |  Vuokatti | Sprint |
| 21. desember 1999 | USA Steamboat Springs | Sprint |
| 3. januar 2000 | Tyskland Oberwiesenthal | Sprint |
| 11. januar 2000 | Italia Val di Fiemme | Normal |
| 16. januar 2000 |  Breitenwang | Sprint |
| 8. februar 2000 | Japan Nozawa Onsen | Sprint |
| 26. februar 2000 | Frankrike Chaux-Neuve | Normal |
| 17. mars 2000 | Sveits St. Moritz | Normal |
| 9. desember 2001 |  Štrbské Pleso | Sprint |
| 1. mars 2002 |  Lahti | Normal |
| 3. mars 2002 |  Lahti | Sprint |
| 13. mars 2002 | Noreg Trondheim | Sprint |
| 14. desember 2002 | Tsjekkia Harrachov | Normal |
| 8. januar 2003 |  Ramsau | Sprint |
| 23. januar 2004 | Japan Nayoro | Einzel |

Kjelder
-------

* *Denne artikkelen bygger på «Samppa Lajunen» frå Wikipedia på tysk, den 1. mars 2013.*
* 

* (en) Samppa Lajunen – Profil og resultatoversikt hos FIS

Bakgrunnsstoff
--------------

* «Samppa Lajunen» (på engelsk). Olympedia.

| * v
* d
* e
Dei olympiske ringane Olympiske meistrar i kombinert (sprint) / 10 km - Stor bakke |
| --- |
| 2002: Sampa Lajunen**·** 2006: Felix Gottwald**·** 2010: Bill Demong**·** 2014: Jørgen Graabak**·** 2018: Johannes Rydzek**·** 2022: Jørgen Graabak |

|  |  |
| --- | --- |
| Autoritetsdata | 
* Store norske leksikon
* Munzinger (sport)

 |